Ganjil

Ganjil ialah siri drama televisyen web fantasi romantik Malaysia 2021 arahan Yusry Abdul Halim, dibintangi oleh Fattah Amin, Diana Danielle dan dibintangi bersama oleh Izzue Islam dan Fatin Afeefa. Karya ini ditulis Yasmin Yaacob, Azhar Amirulhisyam, dan Evelyn Afnilia. Ia mengisahkan tentang Nabila dan Amry yang bertemu dalam mimpi sebelum mereka dipertemukan di alam nyata. Siri ini disiarkan di platform penstriman Viu, dari 25 September hingga 28 Oktober 2021.

Sinopsis
Amry, seorang jurutera IT introspektif dan Nabila, seorang personaliti media sosial terkenal telah dipertemukan takdir dalam cara paling aneh dan menjangkaui imaginasi menerusi pertemuan dalam mimpi. Sebuah persahabatan telah terjalin dalam mimpi, dan menjadi berharga setiap hari. Rahsia yang mereka simpan dari pengetahuan orang bertukar menjadi pengembaraan mimpi mereka. 

Mereka berdua ingat mereka masing-masing merupakan hasil imaginasi kesedaran mereka, sehinggalah mereka temui petunjuk yang membawa kepada diri masing-masing di dunia realiti. Tetapi apabila Amry dan Nabila cuba berhubung, mereka menyedari takdir memiliki cara tersendiri untuk menemukan mereka.

Amry dan Nabila mendapati diri mereka bertemu insan yang mereka impikan. Pasangan ini bertembung di dalam mimpi mereka, pada satu malam istimewa di mana mimpi mereka bercantum menjadi satu. Ketika mereka mendapati masing-masing mungkin hanya satu watak di dalam alam mimpi, tanpa mereka sedari, kedua-duanya menjadi lebih erat, berkongsi rahsia dan berdepan dengan ketakutan bersama. 

Mimpi mereka ialah cara alam memberikan mereka peluang kedua, untuk menjadi insan yang lebih baik. Ganjil juga memaparkan kesulitan yang dirasai ramai untuk mencari tempat di dunia sebenar, sambil cuba mengimbangi tanggungjawab seseorang terhadap keluarga.

Pelakon

Pelakon utama

 Fattah Amin sebagai Amry
 Diana Danielle sebagai Nabila
 Izzue Islam sebagai Ihsan
 Fatin Afeefa sebagai Sally

Pelakon pembantu
 Eizlan Yusof sebagai Haris
 Aida Aris sebagai Rina
 Amir Nafis sebagai Nizam
 Azri Sabri sebagai Razak
 Rosnah Johari sebagai Laila, ibu Amry
 Takahara Suiko sebagai pelayan Angeline's Bistro
 Susan Manen sebagai ibu Sally
 Imuda sebagai bapa Sally
 Soffi Jikan sebagai David, pemilik Nadi Semesta

Pelakon kanak-kanak
 Syed Irfan sebagai Amry kecil
 Alyssa Dezek sebagai Nabila kecil
 Danish Hazriq sebagai Nizam kecil

Penerbitan 
Ganjil diarahkan oleh Yusry Abdul Halim dengan idea asal oleh pemilik bersama Razor's Edge Pictures yang juga bekas wartawan hiburan Harian Metro, Saniboey Mohd Ismail manakala skripnya ditulis oleh Evelyn Afnilia, Yasmin Yaacob dan Azhar Amirulhisyam. Menurut Yusry, beliau gembira apabila diberi kepercayaan Razor's Edge untuk mengarahkan drama itu kerana belum pernah menghasilkan naskhah sedemikian sepanjang kerjayanya. Apa yang cuba dipaparkan dalam Ganjil ialah konsep mimpi yang berbeza, keluar dari kotak pemikiran. Untuk itu, Razor's Edge menggunakan resolusi 2K manakala untuk Viu, ia ditayangkan di platform digital dan menggunakan resolusi 4K.

Drama ini mendandakan kerjasama sulung Yusry bersama Fattah Amin. Saniboey pula berkata idea asal dan jalan cerita drama ini sudah lama berada dalam fikirannya sambil berkata: "Saya nak buat cerita cinta paling luar biasa dan pelik. Judulnya menggunakan satu perkataan saja, tapi yang ada maknalah". Idea itu kemudian dikembangkan kepada sepuluh episod oleh Yasmin Yaacob, Azhar Amirulhisyam, dan Evelyn Afnilia. Penggambaran pada asalnya dijalankan selama 55 hari bermula 17 November 2020 dan sepatutnya berakhir pada 10 Januari 2021, bagaimanapun, ia terpaksa ditangguhkan susulan pelaksanaan Perintah Kawalan Pergerakan (PKP) 2.0 pada Januari bagi mengekang penularan pandemik COVID-19 di seluruh negara. Penggambaran akhirnya tamat pada 17 Mac 2021 sekali gus menjadikan tempoh penggambarannya ialah selama 121 hari.

Episod

Siaran 
Ganjil mula ditayangkan di platform penstriman Viu, dengan dua episod disiarkan setiap Khamis dari 25 September 2021 sehingga 28 Oktober 2021.

Runut bunyi 
 "Bisikan" - Noh Salleh
 "Tanpa Cinta" - Izwan Talhah

Anugerah

Rujukan

Pautan luar 
 Ganjil di Viu
 

Drama Melayu 2021
Rancangan asal Viu